
ศอ.บต. เรียกคณะกรรมการส่งเสริมฮัจย์ ถกแนวทางสนับสนุน อำนวยความสะดวกและแก้ปัญหาผู้ที่จะเดินทางไปประกอบพิธีฮัจย์ พร้อมขอโควตาพิเศษให้ผู้ได้รับผลกระทบ 
วันนี้ 22 ก.พ.55 ที่ห้องประชุมปฏิบัติการ ศูนย์อำนวยการบริหารจังหวัดชายแดนภาคใต้ อำเภอเมือง จังหวัดยะลา พ.ต.อ.ทวี สอดส่อง เลขาธิการศูนย์อำนวยการบริหารจังหวัดชายแดนภาคใต้ เป็นประธานการประชุม คณะกรรมการส่งเสริมฮัจย์จังหวัดชายแดนภาคใต้  ตามพระราชบัญญัติการบริหารจังหวัดชายแดนภาคใต้ พ.ศ. 2553 มาตรา 9 (11) กำหนดให้ ศอ.บต.มีหน้าที่ส่งเสริม สนับสนุน อำนวยความสะดวกและแก้ไขปัญหาให้แก่คนไทยในจังหวัดชายแดนภาคใต้ ที่เดินทางไปประกอบพิธีฮัจย์ ณ ราชอาณาจักรซาอุดิอาระเบีย  โดยมีตัวแทนจากกรม ศาสนา กระทรวงวัฒนธรรม  ผู้ประกอบการการฮัจย์  คณะกรรมการอิสลามประจำจังหวัด  และเจ้าหน้าที่ที่เกี่ยวข้องเข้าร่วมหารือ
พ.ต.อ.ทวี สอดส่อง เลขาธิการศูนย์อำนวยการบริหารจังหวัดชายแดนภาคใต้ กล่าวว่า ศอ.บต. ภายใต้ความร่วมมือของทุกฝ่าย ปัญหาและอุปสรรคในการส่งเสริมกิจการฮัจย์ จะได้รับการแก้ไขปัญหาให้หมดไป เพื่อผู้ที่เดินทางไปประกอบพิธีฮัจย์ในจังหวัดชายแดนภาคใต้ สามารถเดินทางไปประกอบพิธีฮัจย์ และปฏิบัติศาสนกิจได้อย่างครบถ้วน สมบูรณ์ พร้อมนำคุณค่าของการประกอบพิธีฮัจย์มาใช้ประโยชน์ได้  ซึ่ง ศอ.บต. พร้อมที่จะดำเนินการอย่างดีที่สุดโดยจะสรุปผลการดำเนินงานเรื่องที่ผ่านมามาเป็นบทเรียน  
เลขาธิการ ศอ.บต.กล่าวอีกว่า ศอ.บต.จะดำเนินการขอโควต้าพิเศษอีกจำนวน 200 คนนอกเหนือจากโควต้าปกติที่ทางประเทศซาอุดิอารเบียให้มา เพื่อที่จะให้โอกาสกับผู้ที่ได้รับผลกระทบจากเหตุการณ์ความไม่สงบในพื้นที่จังหวัดชายแดนภาคใต้ 
**********************
สำนักสารสนเทศและประชาสัมพันธ์ ศอ.บต.รายงาน
22 ก.พ.55

